เปิดกลยุทธ์วันนี้! โบรกฯจัดทัพ 13 หุ้น “Domestic Play” ชูตัวท็อป ADVANC-AMATA-SISB พีคสุด
เปิดกลยุทธ์วันนี้! โบรกฯจัดทัพ 13 หุ้น “Domestic Play” ชูตัวท็อป ADVANC-AMATA-SISB พีคสุด
เปิดกลยุทธ์วันนี้! โบรกฯจัดทัพ 13 หุ้น “Domestic Play” ชูตัวท็อป ADVANC-AMATA-SISB พีคสุด
4 ก.ย. 2562

ฝ่ายวิจัยบริษัทหลักทรัพย์ โกลเบล็ก จำกัด หรือ GBS ประเมินทิศทางตลาดหุ้นไทยในขณะนี้ว่า ดัชนีตลาดหุ้นไทยเคลื่อนไหวในกรอบแคบ เนื่องจากนักลงทุนยังกังวลกับปัจจัยต่างประเทศปัญหาสงครามการค้าสหรัฐ จีน โดย เริ่มบังคับใช้มาตรการภาษีเพิ่มเติมตั้งแต่ 1 ก.ย. ซึ่งรัฐบาลสหรัฐได้เริ่มเก็บภาษี 15% จากสินค้าจีนมูลค่าประมาณ 1.25 แสนล้านดอลลาร์ รวมถึงสมาร์ทวอทช์ ทีวีจอแบน และรองเท้า ขณะที่จีนได้เริ่มเก็บภาษี 5% จากการนำเข้าน้ำมันดิบจากสหรัฐ
รวมทั้งธนาคารแห่งประเทศไทยมองเศรษฐกิจปีนี้มีโอกาสโตต่ำกว่า 3% จากความเสี่ยงด้านต่างประเทศซึ่งต้องจับตาเงินเฟ้อเดือนสิงหาคมสะท้อนอุปสงค์การใช้จ่ายในประเทศ  ขณะที่กระทรวงพาณิชย์รายงานดัชนี CPI ในเดือนสิงหาคม 2562 ซึ่งบ่งชี้ถึงภาวะเงินเฟ้อ เพิ่มขึ้น 0.52% ต่ำกว่าตลาดคาดที่ 0.85% ส่วนดัชนีเงินเฟ้อพื้นฐาน (Core CPI) ขยายตัว 0.49% คาดเงินเฟ้อปี2562 เฉลี่ย 0.8-0.9% ต่ำสุดในรอบ 2 ปี โดยสาเหตุที่เงินเฟ้อปีนี้ต่ำเป้า 1% ของธนาคารแห่งประเทศไทย เนื่องจากราคาน้ำมันโลกชะลอเป็นปัจจัยสำคัญ จึงให้กรอบการเคลื่อนไหวของดัชนี 1,630 – 1,670 จุด
ด้านนางสาว วิลาสินี บุญมาสูงทรง ผู้อำนวยการฝ่ายวิจัย บล.โกลเบล็ก กล่าวว่า นักลงทุนคาดหวังว่าธนาคารกลางสหรัฐ (FED) อาจปรับลดอัตราดอกเบี้ยลง 0.25% ในการประชุมเดือนก.ย.นี้ และครม.เศรษฐกิจอยู่ระหว่างพิจารณามาตรการกระตุ้นการลงทุนและการส่งออก รวมทั้งมาตรการกระตุ้นการท่องเที่ยวและเร่งการลงทุนภาครัฐราวกลางเดือนก.ย.นี้ รวมทั้งคาดว่าสำนักงานคณะกรรมการส่งเสริมการลงทุน (BOI) เตรียมออกมาตรการจูงใจให้นักลงทุนต่างชาติที่ต้องการย้ายฐานการผลิตเข้ามาลงทุนในประเทศไทย ซึ่งปัจจัยเหล่านี้จะสร้างความเชื่อมั่นได้
ดังนั้นแนะนำแนะนำกลยุทธ์ การลงทุนในหุ้นที่น่าลงทุน ดังนี้ หุ้น Domestic Play เช่น ADVANC, AMATA, EKH, SISB และ HMPRO หุ้นที่ได้ประโยชน์จากมาตรการกระตุ้นเศรษฐกิจของภาครัฐ เช่น ERW, CENTEL, AOT, BJC, CPALL และ TNP และหุ้นเด่นเดือนกันยายน ได้แก่ BCH, TPCH และTNP
สำหรับแนวทางการลงทุนในทองคำ นายณัฐวุฒิ วงศ์เยาวรักษ์ ผู้อำนวยการฝ่ายวิจัย บล.โกลเบล็ก ผู้อำนวยการฝ่ายวิจัย บล.โกลเบล็ก กล่าวว่า ในสัปดาห์นี้มองทองคำอาจพักตัวหลังไม่มีปัจจัยใหม่เข้ามากระทบ คาดกรอบราคาทองคำสัปดาห์นี้ที่ 1,515-1,545 ดอลลลาร์ หรือคิดเป็นราคาทองคำไทยที่ 21,900-22,400 บาท